Þingræður haldnar á Alþingi Íslendinga



Herra forseti. Á þskj. 86 flytjum við fjórir þm. Alþb. í þessari hv. d. frv. til l. um breyt. á lögum um skemmtanaskatt. Þetta frv. er flutt í beinum tengslum við frv. á þskj. 87 um breyt. á lögum um Byggingarsjóð aldraðs fólks. Þar er um eitt og sama mál að ræða. Ég hef nýlokið við að gera grein fyrir þessu máli í heild og sé því ekki ástæðu til þess að fjalla frekar um þetta frv. undir þessum dagskrárlið. Ég legg til, herra forseti, að frv. verði að lokinni þessari umr. vísað til hv. fjh.- og viðskn.

Helgi F. Seljan; Herra forseti. Í raun og veru er ekki neinu við að bæta þá greinargóðu framsögu sem hér hefur verið flutt fyrir þessum tveimur málum samtengdu, en ég vildi nú aðeins leggja áherslu á tvennt, þó ekki vegna þess að því væru ekki gerð nógu góð skil í framsögu, heldur rétt að koma því að hér frá okkur landsbyggðarmönnum sem erum þarna að meðflm. Í fyrsta lagi er það auðvitað að með þessari auknu tekjuöflun, ef að lögum verður, getur sjóðurinn tekið að sér ólíkt meiri fyrirgreiðslu en verið hefur. Byggingarmál aldraðs fólks hafa verið á eftir, alveg sérstaklega úti á landsbyggðinni, eins og frsm. gat réttilega um, og þau ættu í raun og veru að hafa nokkurn forgang. Við teljum að hér sé um stórt skref í átt til þess að ræða og þá verður hægt að sinna fleirum en gert hefur verið til þessa af Byggingarsjóðnum, þ. e. með þessari fjáröflun sem hér er farið fram á. En í beinu samhengi við þetta bendi ég á að með auknum tekjum þessa sjóðs ber brýna nauðsyn til þess að þessi skattheimta, sem við erum hér að leggja til, verði til þess að Byggingarsjóðurinn dreifi fé sínu um landið þar sem þörfin er brýnust. Það er búið að undirstrika erfiðleikana hér, þar sem mest ber á þeim, - það ber mest á þeim hér í Reykjavík og nágrenni, - og eins hefur frsm. fyrir fyrra máli þessu samtengdu bent á það, hvað þessi mál séu víða í ólestri. En ég ætla að vona að þessi eðlilega skattheimta - mér finnst hún afskaplega eðlileg og sanngjörn af skiljanlegum ástæðum kannske - og aukna tekjuöflun sjóðnum til handa um leið bæti úr þessu ástandi úti á landi, þar sem sumir hafa verið að sinna þessum verkefnum, aðrir látið það ógert. Þetta er sem sagt mitt aðaláhersluatriði varðandi mál þetta. Ég þekki þennan vanda svo vel víða austan að og þannig að sums staðar er þetta hreinlega til vansa, svo sem t. d. er í minni heimbyggð og skal viðurkennt. Í leiðinni er svo rétt að ítreka þá þörf sem öldruðu fólki er á því að komast úr stóru húsnæði og dýru og geta átt kost á hagkvæmari fyrirgreiðslu til að kaupa minna húsnæði sem er meira við hæfi. Ég þekki mörg dæmi einmitt þessarar tegundar, þessarar þarfar, sem er kannske enn brýnni víða úti á landi þar sem þyrfti kannske á sérstöku byggingarátaki að halda, líka vegna þess að þessar minni íbúðir eru þar víða ekki til þó að fólkið gæti keypt. Ég vil aðeins sem sagt leggja áherslu á þetta, að þessi fjáröflun, sem við teljum eðlilega og sjálfsagða, verði til þess að þessi sjóður, sem hefur nú verið til lítils - kannske ekki rétt að segja einskis gagns, en til mjög lítils gagns til þessa, hann verði einmitt til gagns á þeim stöðum þar sem ekkert hefur verið gert eða lítið aðhafst, m. a. af fjárskorti, en því miður er það auðvitað líka víðar af algjöru skilningsleysi.



Herra forseti. Á þskj. 97 flyt ég ásamt þremur öðrum hv. þm. frv. til l. um breyt. á lögum nr. 76/1970, um lax- og silungsveiði. Það er ekki hægt að segja, að frv. þetta sé nýtt hér í d. Það hefur verið flutt á þremur þingum áður, 93., 94. og 96. löggjafarþingum. Frv. fjallar um að nema úr lögum ákvæði sem nú er í 14. gr. laga um lax- og silungsveiði, þar sem slík veiði er heimiluð í sjó, þar sem laxveiði í sjó hefur verið metin sérstaklega til dýrleika á fasteignamati, eins og þar segir. Fyrir þessu frv. hefur verið gerð allítarleg grein í þessari hv. d. og ég get því haft orð mín fá. Ég vil aðeins leggja áherslu á þetta atriði: Við íslendingar höfum haft forustu um skynsamlega meðferð á laxveiði í sjó. Við höfum beitt okkur fyrir sem mestri friðun þar. Okkur hefur tekist hér í okkar landi að auka laxgöngu í ár og þykir mörgum það til fyrirmyndar. En því er ekki að neita, að það ákvæði, sem hér um ræðir, hefur valdið nokkrum erfiðleikum. Það hefur valdið deilum manna á meðal. Það hefur verið klögumál um misnotkun og fleira og samræmist ekki þeirri stefnu okkar íslendinga að koma í veg fyrir laxveiði í sjó. En það er fyrst og fremst með þetta í huga sem frv. hefur verið flutt á þessum þingum öllum. Hv. landbn. hefur hafi frv. til meðferðar og nú haft það svo oft og svo ítarlega að ég leyfi mér að treysta því, að hún sjái sér fært að afgr. það á þessu þingi. Hitt skal ég viðurkenna, að frv. hefur oft verið seint fram lagt. Nú er það lagt fram snemma þings og vænti ég að tími verði því nægur til afgreiðslu þessa máls á þessu þingi. Að lokinni þessari umr. legg ég til að frv. verði vísað til 2. umr. og hv. landbn.

Frsm. (Ingi Tryggvason) : Herra forseti. Mál þetta var til umr. í Ed. á síðasta þingi og hlaut afgreiðslu úr d. með nokkrum breytingum. Allshn. hefur á ný fjallað um mál þetta og orðið sammála um að mæla með samþykkt þess og mun flytja við 3. umr. sömu brtt. eða svipaðar og þær sem fluttar voru á síðasta þingi.



Herra forseti. Allshn. hefur athugað frv. til l. um viðauka við lög nr. 102 27. des. 1973, um veiðar með botnvörpu, flotvörpu og dragnót í fiskveiðilandhelginni, sbr. lög nr. 14 26. mars 1974 og lög nr. 72 14. okt. 1975. Axel Jónsson var fjarstaddur á fundi n., en allir um., sem mættir vorn, mæla með því shlj. að frv. verði samþ.